Vertraagtyd word 'n belangrike faktor in baie Internet toepassings soos P2P-deel en aanlyn-speletjies. Gekoppel met die feit dat 'n toenemende getal mense internetdienste gebruik vir rugsteun en replisering, word opeenhoping in die datanetwerk eksponensieel verhoog. Een van die maniere waarop die vertraagtydsprobleem opgelos kan word, is om opeenhoping in die kern-datanetwerk te verwyder of om dit op so 'n manier te beperk dat dit nie 'n probleem veroorsaak nie. In Suid Afrika het Telkom MSAN-kaste uitgerol as deel van hulle "Fibre-to-the-Curb" (FTTC) opgraderings. Dit het 'n unieke geleentheid geskep om nuwe dienste te skep, soos BaRaaS, deur mikro-datasentrums in die MSAN-kas te implementeer om opeenhoping in die kernnetwerk te verminder. Dit is belangrik om agtergrondkennis te hê van presies wat vertraagtyd is en waardeur dit op die netwerk veroorsaak word. Dit is ook belangrik om 'n begrip te hê van hoe opeenhoping (en dus vertraagtyd) op die netwerk vermy kan word. Die agtergrondsliteratuur wat gedek is help om te bepaal watter instrumente beskikbaar is, asook om moontlikhede na vore te bring vir nuwe meganismes om opeenhoping te beheer. 'n Simulasiestudie is uitgevoer om vas te stel of die insluiting van datasentrums in die MSAN-kaste inderdaad 'n verskil sal maak aan die vertraagtyd in die datanetwerk. Twee simulasies is uitgevoer om die gedrag van die netwerk te modelleer wanneer rugsteun- en repliseringsdata na onderskeidelik die Internet en die plaaslike MSAN gestuur word. In altwee is die deurset van die kernnetwerk sowel as die sogenaamde Round Trip Times (RTTs) van die kliënt na die Internet en die MSAN-kaste aangeteken. Die RTTs-resultate sal gebruik word om te bepaal of vertraagtyd verminder is. Nadat dit bepaal is dat mikro-datasentrums wel die opeenhoping in die netwerk sal verminder, is die ontwerp van 'n stoorbediener gedoen, vir insluiting in die MSAN-kas. 'n Koste-ontleding neem alle koste wat met die projek verband hou in ag en versprei dit dan oor 'n bepaalde tydperk om die aanvanklike kostes te bepaal. Verdere inligting word voorts in ag geneem om die moontlike inkomste per jaar sowel as addisionele uitgawes te bepaal. Daar is bevind dat die insluiting van 'n mikro-datasentrum vertraagtyd verminder deur groot rugsteen-dataverkeer van die kernnetwerk af te verwyder. Die koste-ontleding het gewys dat uit 'n subskripsie-oogpunt, die BaRaaS diens lewensvatbaar is. Uiteindelik word relevante gevoltrekkings gemaak oor die effek van datasentrums in MSAN-kaste op vertraagtyd en dienste.